РЕГЛАМЕНТ (ЕС) № 1053/2010 НА КОМИСИЯТА
от 18 ноември 2010 година
за изменение на Регламент (ЕО) № 494/98 по отношение на административните санкции в случаи на невъзможност за идентифициране на дадено животно
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и на продукти от говеждо месо и за отмяна на Регламент (ЕО) № 820/97 на Съвета (1), и по-специално член 10, буква д) от него,
като има предвид, че:
(1)
Регламент (ЕО) № 494/98 на Комисията от 27 февруари 1998 г. относно определяне на подробни правила за прилагането на Регламент (ЕО) № 820/97 на Съвета относно прилагането на минимални административни санкции в рамките на системата за идентифициране и регистриране на едрия рогат добитък (2) беше приет въз основа на член 10, буква д) от Регламент (ЕО) № 820/97 на Съвета от 21 април 1997 г. за установяване на система за идентифициране и регистриране на едрия рогат добитък и относно етикетирането на телешко и говеждо месо и продукти от него (3). Последно посоченият регламент беше отменен и заменен с Регламент (ЕО) № 1760/2000.
(2)
В член 1, параграф 2 от Регламент (ЕО) № 494/98 се предвижда, че ако стопанинът на дадено животно не може да го идентифицира в рамките на два работни дни, то незабавно се унищожава под контрола на ветеринарните власти и без право на обезщетение от компетентния орган.
(3)
С Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (4) се определят специфични правила за организирането на официален контрол върху продуктите от животински произход.
(4)
В регламента се предвижда, че официалният ветеринарен лекар трябва да провери, че животните няма да бъдат заклани, ако собственикът на кланицата не е получил и проверил свързаната с тях информация за хранителната верига.
(5)
Освен това в Регламент (ЕО) № 854/2004 се предвижда, че официалният ветеринарен лекар може да разреши животните да бъдат заклани в кланицата дори когато липсва свързаната с тях информация за хранителната верига. В този случай обаче цялата необходима информация за хранителната верига трябва да бъде представена преди кланичният труп да бъде одобрен за човешка консумация. До изготвянето на окончателна преценка такива трупове и техните вътрешности трябва да се съхраняват отделно от другото месо.
(6)
В Регламент (ЕО) № 854/2004 се предвижда също, че когато в срок от 24 часа след пристигане на животното в кланицата необходимата информация за хранителната верига не е налице, цялото месо от това животно следва да се обяви за негодно за човешка консумация. Ако животното все още не е заклано, то трябва да бъде убито отделно от другите животни.
(7)
В съответствие с това, рисковете за човешкото здраве, предизвиквани от неидентифицирани животни, се намаляват благодарение на разпоредбите на Регламент (ЕО) № 854/2004. Следователно унищожаването на животни по силата на Регламент (ЕО) № 494/98 понастоящем има главно възпиращ ефект, като идентифицирането на животни се насърчава за цели, различни от безопасността на храните.
(8)
Животни с неизвестен произход могат да повлияят на ветеринарно-санитарния статус на животните в областите, в които са държани.
(9)
Опитът, придобит при прилагането на Регламент (ЕО) № 494/98, показва, че задължителният срок от два дни не е достатъчен, за да бъдат идентифицирани неидентифицирани животни. Държавите-членки следва да разполагат с необходимата административна свобода на действие, за да преценяват ситуацията въз основа на анализ на риска и да прилагат съответните санкции.
(10)
Регламент (ЕО) № 494/98 следва да бъде съответно изменен.
(11)
Комитетът по земеделските фондове не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 494/98 параграф 2 се заменя със следното:
„2. Ако стопанинът на дадено животно не може да представи доказателство за идентифицирането и проследяемостта му, компетентният орган, когато е целесъобразно и като се основава на оценка на рисковете за здравето на животните и безопасността на храните, издава заповед за унищожаването на животното без право на обезщетение за него“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 ноември 2010 година.